**San Pedro de Rinlo** é unha parroquia do concello lugués de Ribadeo. A freguesía pertence ó arciprestado de Ribadeo. Segundo o IGE en 2010 tiña 233 habitantes.

Conta cos lugares do Campo de María Méndez, O Campo de San Pedro, O Campo do Cristo, O Cantal, O Cotarelo e A Virxe Branca. Limita ao sur coa parroquia da Devesa, ao leste con Vilaframil, ao oeste con Reinante (do concello de Barreiros) e ao norte co mar Cantábrico. Está atravesada polo regato de San Xulián ou San Xián.

Xentilicio
----------

O seu xentilicio é *rinlego***.**

Toponimia
---------

O topónimo podería derivar do nome do pequeno río que desemboca no seu porto: *Rivillus*, palabra composta de *rivius*, (río) e a posposición diminutiva *illus* (río pequeno, regato). Perdido o *v* ante o *i*, fenómeno frecuente na formación das linguas romances, queda *Riillus*. O hiato formado polos dous *ii* fai desaparecer un deles, quedando *Rillus*, que acaba en *Rilo*, perdendo un *l* por redución fonética. O *n* que logo aparece é un fenómeno de nasalización secundaria, como *esquecer / esquencer*. Na Idade Media estaba documentado como **Riilo**.

Historia
--------

Vila mariñeira de longa tradición, aparece referenciada no tombo do mosteiro de San Salvador de Lourenzá, nun documento de 1268 que menta o 'Porto de Rielo de Meirengos', base das primeiras cabanas de pescadores. Deu acubillo a tres cetarias, hoxe abandonadas. As súas actividades principais na actualidade son a extracción de percebes e o turismo.

A parroquia foi creada en 1896, segregándose os seus lugares da Devesa.
No ano 2009 iníciase o proceso para constituír un BIC, aínda sen rematar en 2022.

Patrimonio
----------

Vista xeral de Rinlo. Á dereita, o Mar Cantábrico. Ó fondo, a costa de Burela.
Casa indiana en Rinlo. Destaca o miradoiro e a pasarela no tellado. O *horro* (hórreo) é do estilo típico de Ribadeo (vista posterior).
A igrexa parroquial de San Pedro está sita á saída do núcleo urbano. Ten algún edificio curioso, como a Casa de Don Inocencio, unha casa de indianos cunha pasarela no tellado, amais de edificacións como a antiga escola, doazón dun indiano orixinario da zona. As casas da fachada cara ó porto zona teñen un colorido diverso.

Na actualidade un paseo costeiro recorre toda fronte da rasa ó pé do Cantábrico, incluída a zona de Rinlo, e facilita a visita ás tres cetarias, que forman parte da historia rinlega.

Festas e lecer
--------------

As festas patronais de San Pedro celébranse o 29 de xuño, cunha procesión ata o peirao. O 16 de xullo, como en case tódalas vilas mariñeiras, hónrase á Virxe do Carme, cunha misa que se celebra no porto. Recentemente recuperouse a festa do percebe, que se vén celebrando contra o 25 de xullo.

O porto ten gran tradición mariñeira, e conta ademais cun depósito e traída de augas.

Rinlo na cultura popular
------------------------

*Pra facer ben a costeira*,
*mariñeiriños rinlegos*,
*pra botar contas, no porto*,
*mariñeiriños focegos*.

Galería de imaxes
-----------------

* Zona interior do porto rinlego. Esteiro do rego Xulián.Zona interior do porto rinlego. Esteiro do rego Xulián.
* Rinlo.Rinlo.
* Peirao do porto, coa celebración da xornada do percebe.Peirao do porto, coa celebración da xornada do percebe.
* Peirado de Rinlo.Peirado de Rinlo.
* Antiga cetaria de Rinlo.Antiga cetaria de Rinlo.
* Antiga escola, doazón de R. MuriasAntiga escola, doazón de R. Murias

Lugares e parroquias
--------------------

### Lugares de Rinlo

| Lugares da parroquia de Rinlo no concello de Ribadeo (Lugo) |  |
| --- | --- |
| O Campo de María Méndez | O Campo de San Pedro | O Campo do Cristo | O Cantal | O Cotarelo | Rinlo | A Virxe Branca |

### Parroquias de Ribadeo

| Galicia | Provincia de Lugo | Parroquias de Ribadeo |  |
| --- | --- |
| Arante (San Pedro) | Cedofeita (Santa María Madanela) | Couxela (Santiago) | Covelas (San Vicente) | A Devesa (Santalla) | Ove (San Xoán) | Piñeira (San Xoán) | Ribadeo (Santa María) | Rinlo (San Pedro) | Santalla de Vilausende (Santalla) | Vilaframil (San Lourenzo) | Vilaselán (Santa María) |

Notas
-----

1. 1 2  Decreto 6/2000, do 7 de xaneiro, polo que se aproba o nomenclátor correspondente ás entidades de poboación da provincia de Lugo.
2. ↑  Costas González, X.-H. "Os xentilicios de Galicia e dos outros territorios de lingua galega" (PDF). Universidade de Vigo. p. 22. ISBN 978-84-8158-706-7.
3. ↑  Rodríguez Díaz, José María (2007). *Estudio sobre la toponimia de Ribadeo*.
4. ↑  Moncho Mariño (1 de maio de 2022): «Carlota Eiros, arquitecta: "os documentos atestiguaban a existencia do porto de Rinlo xa no século XIII" Arquivado 01 de maio de 2022 en Wayback Machine.». *Xornal da Mariña*.
5. ↑  "Rinlo, San Pedro". *Diocese de Mondoñedo-Ferrol* (en castelán). Arquivado dende o orixinal o 06 de marzo de 2021. Consultado o 12 de decembro de 2020.

Véxase tamén
------------

### Outros artigos

* Lugares de Ribadeo

|  |  |
| --- | --- |
| Control de autoridades | 
* Wd: Q9069363
* WorldCat
* VIAF: 316431305
* código INE: 27051090000

 |